KOMISIJOS REGLAMENTAS (EB) Nr. 1162/2009
2009 m. lapkričio 30 d.
kuriuo nustatomos Europos Parlamento ir Tarybos reglamentų (EB) Nr. 853/2004, (EB) Nr. 854/2004 ir (EB) Nr. 882/2004 pereinamojo laikotarpio įgyvendinimo priemonės
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 9 straipsnio 1 dalį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 16 straipsnio 1 dalį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant, kad būtų įvertinama ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (3), ypač į jo 63 straipsnio 1 dalies pirmą pastraipą ir antros pastraipos b punktą,
kadangi:
(1)
Europos Parlamento ir Tarybos reglamentais (EB) Nr. 852/2004 (4), (EB) Nr. 853/2004, (EB) Nr. 854/2004 ir (EB) Nr. 882/2004 numatoma nemažai pakeitimų taisyklėse ir procedūrose, kuriomis turi vadovautis maisto verslo subjektai ir valstybių narių kompetentingos institucijos. Šie reglamentai taikomi nuo 2006 m. sausio 1 d. Tačiau kai kurių šių taikomų priemonių įsigaliojimas nuo pat minėtos dienos tam tikrais atvejais sukeltų praktinių sunkumų.
(2)
Todėl 2005 m. gruodžio 5 d. Komisijos reglamentu (EB) Nr. 2076/2005, nustatančiu pereinamojo laikotarpio priemones Europos Parlamento ir Tarybos reglamentams (EB) Nr. 853/2004, (EB) Nr. 854/2004 ir (EB) Nr. 882/2004 (5) įgyvendinti, kad būtų galima sklandžiai pereiti prie visiško naujų taisyklių ir procedūrų įgyvendinimo, nustatomos tam tikros pereinamojo laikotarpio iki 2009 m. gruodžio 31 d. priemonės. Pereinamojo laikotarpio trukmė buvo nustatyta atsižvelgiant į higienos sričių teisinio reguliavimo sistemos peržiūrą.
(3)
Reglamentais (EB) Nr. 852/2004, (EB) Nr. 853/2004 ir (EB) Nr. 854/2004 nustatoma, kad Komisija Europos Parlamentui ir Tarybai iki 2009 m. gegužės 20 d. turi pateikti ataskaitą, kurioje apžvelgiama patirtis, įgyta įgyvendinant naują higienos sričių teisinio reguliavimo sistemą.
(4)
Ataskaita perduota 2009 m. liepos mėn. Tačiau ataskaitoje nepateikiama konkrečių nustatytų problemų sprendimų, todėl prie jos nepridedami pasiūlymai. Atsižvelgdama į nustatytas problemas, Komisija svarstys, ar reikia pateikti kokių nors pasiūlymų reglamentams dėl maisto higienos gerinti.
(5)
Tuo tarpu, remiantis Maisto ir veterinarijos tarnybos, valstybių narių kompetentingų institucijų ir atitinkamų Europos maisto pramonės sektorių pateikta informacija, tam tikros pereinamojo laikotarpio priemonės, nustatytos Reglamentu (EB) Nr. 2076/2005, turėtų galioti iki peržiūros proceso pabaigos.
(6)
Todėl reikėtų numatyti tolesnį pereinamąjį laikotarpį, kuriuo ir toliau turėtų būti taikomos Reglamentu (EB) Nr. 2076/2005 nustatytos tam tikros pereinamojo laikotarpio priemonės. Siekiant suderinto požiūrio, tas pereinamasis laikotarpis turėtų iš esmės trukti ketverius metus, o pagrįstais atvejais galėtų būti trumpesnis.
(7)
Reglamento (EB) Nr. 853/2004 nuostatos netaikomos tais atvejais, kai tiekėjas tiesiogiai galutiniam vartotojui arba į vietines mažmeninės prekybos vietas, aprūpinančias galutinį vartotoją, mažais kiekiais tiekia ūkyje paskerstų naminių paukščių ir kiškiažvėrių šviežią mėsą. Tačiau apribojus šios nuostatos taikymą šviežiai mėsai iki peržiūros pabaigos, būtų uždėta papildoma našta smulkiesiems gamintojams. Todėl Reglamentu (EB) Nr. 2076/2005 numatoma nuo bendrų Reglamento (EB) Nr. 853/2004 reikalavimų leidžianti nukrypti nuostata, kuria leidžiamas tiesioginis tokių prekių tiekimas tam tikromis sąlygomis, neapsiribojant šviežia mėsa. Ši galimybė turėtų būti išlaikyta per papildomą pereinamąjį laikotarpį, nustatytą šiuo reglamentu.
(8)
Reglamentais (EB) Nr. 853/2004 ir (EB) Nr. 854/2004 nustatomos tam tikros gyvūninės kilmės produktų ir maisto, kurio sudėtyje yra tiek augalinės kilmės, tiek apdorotų gyvūninės kilmės produktų, importo į Bendriją taisyklės. Reglamentu (EB) Nr. 2076/2005 nustatomos pereinamojo laikotarpio priemonės, leidžiančios nukrypti nuo kai kurių minėtųjų taisyklių, nustatytų tam tikroms importuojamoms prekėms, kurių importui į Bendriją taikomi žmonių sveikatos reikalavimai dar nėra suderinti Bendrijos lygmeniu. Tos sąlygos bus galutinai suderintos iki 2009 m. gruodžio 31 d. Todėl iki tolesnio Bendrijos teisės aktų suderinimo būtina nustatyti papildomu pereinamuoju laikotarpiu, nustatytu šiame reglamente, leidžiančias nukrypti nuostatas.
(9)
Reglamente (EB) Nr. 853/2004 išdėstomi tam tikri reikalavimai žaliavai smulkintai mėsai paruošti, ir ženklinimui. Tačiau Reglamentu (EB) Nr. 2076/2005 nustatomos pereinamojo laikotarpio priemonės, pereinamuoju laikotarpiu leidžiančios nukrypti nuo kai kurių smulkintos mėsos sudėties, ypač jos riebumo ir jungiamojo audinio bei mėsos baltymų santykio, reikalavimų vertinimo taisyklių. Remiantis vertinimu šie kriterijai buvo įtraukti į Komisijos pasiūlymą dėl Europos Parlamento ir Tarybos reglamento dėl informacijos apie maistą teikimo vartotojams (6). 2008 m. sausio 30 d. šį pasiūlymą Komisija priėmė ir perdavė Europos Parlamentui ir Tarybai. Laukiant pasiūlymo rezultatų, šiuo reglamentu nustatytu papildomu pereinamuoju laikotarpiu reikėtų laikytis nuo kai kurių taisyklių leidžiančių nukrypti nuostatų dėl smulkintos mėsos.
(10)
Reglamentu (EB) Nr. 882/2004 reikalaujama, kad oficialios kontrolės metu paimtų mėginių tyrimus atliekančios laboratorijos būtų akredituotos. Reglamentu (EB) Nr. 2076/2005 nustatoma pereinamojo laikotarpio priemonė, leidžianti nukrypti nuo šios taisyklės, nes esama laboratorijų, iš kurių, remiantis ankstesniais Bendrijos teisės aktais, nebuvo reikalaujama akreditacijos. Patirtis parodė, kad laboratorijoms, atliekančioms oficialius trichinelių tyrimus ir veikiančioms skerdyklose ar laukinių gyvūnų mėsos perdirbimo įmonėse, reikia daugiau laiko gauti visapusišką akreditaciją, kadangi akreditavimo procedūra yra sudėtinga ir reikalauja daug darbo. Todėl šiuo reglamentu, atsižvelgiant į tam tikras sąlygas, toms laboratorijoms turėtų būti nustatytos papildomos pereinamosios priemonės.
(11)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
I SKYRIUS
BENDROSIOS NUOSTATOS
1 straipsnis
Pereinamasis laikotarpis
Šiuo reglamentu nustatomos pereinamojo laikotarpio priemonės Europos Parlamento ir Tarybos reglamentams (EB) Nr. 853/2004, (EB) Nr. 854/2004 ir (EB) Nr. 882/2004 įgyvendinti pereinamuoju laikotarpiu nuo 2010 m. sausio 1 d. iki 2013 m. gruodžio 31 d. (toliau - pereinamasis laikotarpis).
II SKYRIUS
PEREINAMOJO LAIKOTARPIO PRIEMONĖS REGLAMENTUI (EB) Nr. 853/2004 ĮGYVENDINTI
2 straipsnis
Tiesioginis naminių paukščių ir kiškiažvėrių mėsos tiekimas mažais kiekiais
Nukrypstant nuo Reglamento (EB) Nr. 853/2004 1 straipsnio 3 dalies d punkto ir nepažeidžiant jo 1 straipsnio 4 dalies, to reglamento nuostatos netaikomos tais atvejais, kai tiekėjas tiesiogiai galutiniam vartotojui arba į vietines mažmeninės prekybos vietas, tiesiogiai aprūpinančias mėsa galutinį vartotoją, tiekia mažus ūkyje paskerstų naminių paukščių ir kiškiažvėrių mėsos kiekius.
3 straipsnis
Sanitariniai importo reikalavimai
1. Reglamento (EB) Nr. 853/2004 6 straipsnio 1 dalis netaikoma importuojamiems gyvūninės kilmės maisto produktams, kurių importui nenustatyti jokie suderinti visuomenės sveikatos reikalavimai, įskaitant trečiųjų šalių ir trečiųjų šalių teritorijos dalių bei įmonių, iš kurių leidžiama importuoti, sąrašus.
Importuojant šiuos produktus laikomasi atitinkamos valstybės narės visuomenės sveikatos sąlygų.
2. Nukrypstant nuo Reglamento (EB) Nr. 853/2004 6 straipsnio 4 dalies, maisto verslo subjektams, importuojantiems augalinės kilmės produktus ir apdorotus gyvūninės kilmės produktus, netaikomos šiame straipsnyje numatytos prievolės.
Importuojant šiuos produktus laikomasi suderintų Bendrijos taisyklių, jei jos taikytinos, o kitais atvejais - nacionalinių valstybių narių nustatytų taisyklių.
4 straipsnis
Smulkintos mėsos sudėties ir ženklinimo reikalavimai
1. Nukrypdami nuo Reglamento (EB) Nr. 853/2004 III priedo V skirsnio II skyriaus 1 dalies reikalavimų, maisto verslo subjektai privalo patikrinti į įmonę pristatomą žaliavą, siekdami užtikrinti, kad atitinkamų pavadinimų galutiniai produktai atitiktų toliau lentelėje nurodytus kriterijus:
Lentelė
Sudėties kriterijai, tikrinami pagal dienos vidurkį
Riebalų kiekis
Jungiamasis audinys: mėsos baltymų santykis
liesa smulkinta mėsa
≤ 7 %
≤ 12
smulkinta gryna jautiena
≤ 20 %
≤ 15
smulkinta mėsa, kurioje yra kiaulienos
≤ 30 %
≤ 18
smulkinta kitų rūšių gyvūnų mėsa
≤ 25 %
≤ 15
2. Nukrypstant nuo Reglamento (EB) Nr. 853/2004 III priedo V skirsnio IV skyriaus reikalavimų, produktų etiketėse taip pat turi būti šie žodžiai:
-
„riebumo procentas mažesnis nei...“,
-
„jungiamasis audinys: mėsos baltymų santykis mažesnis nei...“
3. Valstybės narės gali leisti pateikti nacionalinei rinkai šių kriterijų neatitinkančią smulkintą mėsą, pažymėtą nacionaliniu ženklu, kurio neįmanoma sumaišyti su Reglamento (EB) Nr. 853/2004 5 straipsnio 1 dalyje numatytais ženklais.
III SKYRIUS
PEREINAMOJO LAIKOTARPIO PRIEMONĖS REGLAMENTUI (EB) Nr. 854/2004 ĮGYVENDINTI
5 straipsnis
Sanitariniai importo reikalavimai
Reglamento (EB) Nr. 854/2004 III skyrius netaikomas importuojamiems gyvūninės kilmės maisto produktams, kurių importui nenustatyti jokie suderinti visuomenės sveikatos reikalavimai, įskaitant trečiųjų šalių ir trečiųjų šalių teritorijos dalių bei įmonių, iš kurių leidžiama importuoti, sąrašus.
Importuojant šiuos produktus laikomasi atitinkamų valstybių narių visuomenės sveikatos sąlygų.
IV SKYRIUS
PEREINAMOJO LAIKOTARPIO PRIEMONĖS REGLAMENTUI (EB) Nr. 882/2004 ĮGYVENDINTI
6 straipsnis
Oficialių laboratorijų, atliekančių trichinelių tyrimus, akreditavimas
Nukrypdama nuo Reglamento (EB) Nr. 882/2004 12 straipsnio 2 dalies, kompetentinga institucija gali paskirti neakredituotą laboratoriją, atliekančią oficialius trichinelių tyrimus ir veikiančią skerdykloje ar laukinių gyvūnų mėsos perdirbimo įmonėje, su sąlyga, kad ši laboratorija:
a)
įrodo, kad ji inicijavo ir vykdo būtinas akreditacijai gauti procedūras pagal Reglamentą (EB) Nr. 882/2004;
b)
pateikia kompetentingai institucijai pakankamas garantijas, kuriomis įrodoma, kad laboratorijos vykdomų oficialios kontrolės tyrimų kokybės kontrolės sistema yra įdiegta.
Taikydamos šią pereinamojo laikotarpio priemonę, valstybės narės baigiantis kiekvieniems metams praneša Komisijai apie tokių paskirtųjų laboratorijų akreditavimo pažangą.
V SKYRIUS
BAIGIAMOSIOS NUOSTATOS
7 straipsnis
Reglamentas (EB) Nr. 2076/2005 panaikinamas.
8 straipsnis
Įsigaliojimas
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2010 m. sausio 1 d. iki 2013 m. gruodžio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 30 d.